Matovič, Igor, poslanec NR SR (2014-11-10):
Ďakujem. Vážená pani podpredsedníčka, pán premiér, členovia vlády, milé dámy a páni, chcel by som využiť príležitosť, že sa vrátil pán premiér, a chcel by som v podstate reagovať na vaše vystúpenie, keď chcete ísť preč, tak určite to budete počúvať za rohom, nevadí mi to. (Reakcia z pléna.) Však vlastne vy to veľmi dobre budete počuť, chcem hovoriť o klamstvách, ktoré ste hovorili vo vašom vystúpení. Povedali ste, že Enel staval, vy, nie, ste netlačili Enel do dostavby blokov. Dovolím si citovať, citovať vás osobne, ste sa 7. augusta 2009 vyjadrili pri slávnostnom oznámení, teda že sa tieto dva bloky budú dostavovať, že ste osobne tlačili na investora Slovenské elektrárne na čo najrýchlejšiu dostavbu oboch blokov najmä kvôli zabezpečeniu energetickej bezpečnosti. Zakonzervované technické zariadenia na dostavbu blokov sú podľa vás v dobrom stave, pretože sa do ich udržiavania investovali každoročne značné prostriedky. Čiže, pán premiér, aj keď sa schováte tam za plentu drevenú, neuniknete pravde, ktorá je v dnešnej dobe internetu kedykoľvek dvomi klikmi ľahko dohľadateľné. Vy osobne ste iniciovali, tak vy osobne ste tlačili na investora, ktorý tri roky po tom, ako prevzal Slovenské elektrárne, stále nenabral odvahu a nešiel dostavať dva bloky v Mochovciach. Až po vašich opakovaných intervenciách, po vašich opakovaných zrejme aj tajných dohodách, že nebudete štúrať do Gabčíkova a podobných vecí, pristúpil na váš tlak a povedal, že dostavia tieto bloky, najprv s cenou, samozrejme, 62 mil. korún, 62 mil. korún, to sú 2 mil. eur aj kúsok. Už dnes sme tu na cene 4,6 mil. a Mochovce zďaleka nie sú dostavané, ich reálna cena bude niekde nad 6 mld. eur. Čiže ste sa chceli vyviniť, že vy s Mochovcami vlastne nič nemáte, však to ten taliansky investor, to tá opozícia škaredá sprivatizovala. Nie, pán premiér, stačí si to vygúgliť, tam si napíšete, Robert Fico tlačil Enel a vyhodí vám rovno článok 7. augusta 2009, vyslovene aj vaše slová sú tam, kde ste vyjadrili spokojnosť, že Slovenské elektrárne a ich dodávatelia vás ubezpečili, že tá stavba sa bude stavať v takom tempe a kvalite, ako sa to očakávalo. Čiže aj celá dostavba Enelu je čisto iba vaše maslo, 6 mld. korún vyhodených za niečo, čo absolútne Slovenská republika nepotrebuje, lebo dnes slovenské zabezpečenie alebo slovenská samostatnosť vo výrobe elektrickej energie je 99-percentná, a to znamená, že dovážame jedno jediné percento elektrickej energie, ktoré Slovensko potrebuje. Čiže my v Mochovciach v podstate dva bloky vôbec nepotrebujeme. Je to čisto iba dôsledok vašej rozšafnosti, vášho neviem čoho ešte za tým, ale určite aj toho, že ste chceli sa ukázať, aký ste vy veľký frajer, lebo vybudujete atómovú elektráreň, že máte atómovú zbraň, a budete tu teraz sa hrdiť, že čo ste tu vybudovali. Spáchali ste týmto škodu pre Slovenskú republiku vo výške 2 mld. korún, ktorá predstavuje jednu tretinu čiže zodpovedajúci majetkový podiel na majetku Slovenských elektrární, keďže Slovenská republika vlastní z toho jednu tretinu. Čiže, ešte raz, klamali ste, hrubo ste klamali, vedome ste klamali. A som rád, že po dvanástich hodinách konečne môžem na vás takto reagovať. Takže ideme na druhé klamstvo. Druhá veta, ktorú ste vyslovili, bola, ktorou pri R1 ste ma zosmiešňovali slovami: „Pán Matovič, ani neviete počítať, veď tam investičné náklady boli 800 mil., ako z toho môže byť nejaká škoda 2,5 mld. eur?“ Samozrejme, je to klasická vaša metóda, hrubá lož, zavádzanie, klamstvo, polopravda. A znova čítam. Z vášho straníckeho denníka, ako som predtým spomenul, vám prečítam teda doslova tú analýzu. V straníckom denníku s názvom Pravda ten názov článku sa volá Počiatkova úspora na R1 Pyrrhovým víťazstvom. Je tam prvá veta v poradí: „Štát prerobil na výstavbe nitrianskej rýchlostnej cesty R1 vyše 2,5 mld. eur a veľa na tom nezmení ani nedávna úspora, ktorú dohodol minister výstavby Ján Počiatek (SMER). Minister hovorí o úspore na financovaní verejnosúkromného PPP projektu vo výške 144 mil. eur, po ktorej Slovensko za 51 kilometrov cesty z Nitry do Tekovských Nemiec spolu s banskobystrickým obchvatom za tridsať rokov spolu zaplatí 3,3 mld. eur.“ Vy veľmi dobre viete, že za PPP ste nezaplatili len 800 mil. eur, ale že zároveň s tým ste zaplatili aj 311 mil. za ľahkú a ťažkú údržbu súkromníkovi, ktorý to postavil, 400 mil. za prevádzkové náklady a 1,72 mld. eur po znížení, po tých 144 mil., ktoré Počiatek tento rok dohodol, na základe zmluvy, nie iba tak, čiže 1,77 mld. eur financovanie. Čiže dokopy ste už po tom znížení, aby som bol korektný, za PPP projekt rýchlostnej cesty R1 zaplatili 3,32 mld. eur. Ešte raz hovorím, je to vo vašom denníku, prečítajte si to. Znova odporúčam gúgliť a napísať, R1 Počiatkova úspora napríklad je Pyrrhovým víťazstvom, to už je na vás, veľmi rýchlo vám to nájdu vaši ľudia, z 22. marca 2014, veľmi ľahko to nájdete, ak chcete to nájsť, a nebudete tak musieť znova klamať, lebo jednoducho si tak asi občerstvíte tie informácie. Čiže vy vedome z pozície premiéra Slovenskej republiky, z pozície človeka, ktorý veľmi dobre vie, koľko stál celý ten PPP projekt, koľko stála táto sranda, ktorú ste potrebovali rýchlo urobiť cez PPP, aby ste obišli štandardné spôsoby a aby ste to rýchlo postavili do volieb, aby vám to pomohlo získať moc, veľmi dobre viete, že ste za to dali 3,5 mld. eur pred zľavou, teraz cenu hovorím, a že v skutočnosti ak by ste išli podľa teda tejto analýzy, ak by ste išli cestou eurofondov (áno, možno o rok a pol dlhší variant, o dva roky dlhší variant), tak by ste za to zaplatili 610 mil., ešte raz tu hovorím, po zľave ste zaplatili alebo zaplatíme dokopy, lebo na tridsať rokov je to záväzok, 3,32 mld. eur a mohli ste zaplatiť podľa tejto analýzy 610 mil. eur. Ešte raz hovorím, to nie je opozičná analýza, to je analýza novinárov z vášho straníckeho denníka. Takže toto je ten rozdiel medzi týmito dvomi číslami, medzi 3,32 mld. a 610 mil., ak by ste to urobili cez eurofondy, kde by ste na financovanie napríklad vynaložili cenu peňazí iba 7 mil. eur. Ale vy ste to spravili za 1,72 mld. eur. Čiže 1 720 mil. delených siedmimi. Koľkokrát je to násobok? 200-, 250-násobne drahšie ste to urobili? Gratulujem vám, pán premiér, za to. Tu je tých 2,5 mld., ale keď teda budem spravodlivý, keď to odrátate, nie je to 2,5 mld., je to 2,7 mld. Je to na vašom triku, na vašom rozhodnutí a nevyzujete sa z toho. Je jasné, zneužili ste to, že na vás sa tu nedalo reagovať na všetko, čo ste povedali, a že potom ste nás odblokovali vystúpeniami ministrov. Ale po tých dvanástich hodinách vás to počkalo, čiže nie je to 800 mil., ale 3,5 mld., čo je iba 4,5-násobne viac, ako ste to prezentovali. Čiže ako premiér Slovenskej republiky ste verejne klamali, inak povedané. A teda ten rozdiel, teraz som vám to vysvetlil, opakovať sa nebude. Tretia vec. Teda doteraz to bolo jedno klamstvo, druhé klamstvo alebo hrubá lož, chcem pomenúvať tieto vaše také nejaké praktiky, ktoré ste spomenuli vo vašom vystúpení, a potom to bol celkom slušný populizmus a neúplná pravda. A to bolo zase pri obnoviteľných zdrojoch a slnečných elektrárňach, ktoré som vám vytkol, kde ste teda pustili taký ciťáčik, a teda populizmus slovami: „Veď z týchto peňazí financujeme ťažbu na hornej Nitre, financujeme prácu pre 4-tisíc baníkov. A kým ja budem premiérom, budem podporovať ťažbu...“ (Reakcia z pléna.) Na Horehroní ešte, íha, tam budú zaujímavé bane. Potom ste pokračovali: „Kým budem premiérom, budem podporovať ťažbu v týchto baniach.“ Je to úplne hrubá demagógia a lož. Jednoducho toto jedno s druhým nemá absolútne nič spoločné. Z nás možno prehľad niektorí nemáte, niektorí máte, pričom niektorých to trápi a pre niekoho je to drobné. A každá jedna firma na Slovensku, nielen z nás, ale jednoducho všetky domácnosti a všetky firmy majú v účte za elektrinu príspevok na obnoviteľné zdroje. A cez tento príspevok na obnoviteľné zdroje, ktorý predstavuje približne 300 mil. eur ročne, prispejeme práve na to, čo vy ste nasľubovali kamarátom a hlavne v prvom rade pánovi Brhelovi, vášmu osobnému priateľovi. Jednoducho dohodili ste mu superkšeft. A opakujem ten výpočet, aj keď Kaliňák ho pred chvíľou išiel parafrázovať a inak prispôsobovať pre vlastnú potrebu. Keď 300 mil. ročne ste dohodili týmto ľuďom, potom klesá na najbližších pätnásť rokov ten záväzok, lebo niekde postupne sa už znižovali tie výkupné ceny, ktoré ste garantovali, alebo, lepšie povedané, Radičovej vláda znižovala tie výkupné ceny, takže ten záväzok na pätnásť rokov, ktorý ste sľúbili takto navyše vlastne, že ľudia zaplatia v účtoch za elektrinu 4 mld. eur za najbližších pätnásť rokov. Keď vám to, milí poslanci strany SMER nevadí, že aj z vás zaplatí každý jeden na to, aby sa priateľ osobný vášho premiéra pán Brhel aj vás možno mnohých ostatných za toto mal dobre, že vy mu jednoducho pätnásť rokov budete pekne každý jeden mesiac euríčko, dve euríčka prispievať, to je vaša vec. Mne to jednoducho vadí. A vadí mi to nie kvôli teda vám, keď vám to nevadí, vadí mi to kvôli ostatným ľuďom na Slovensku, ktorí sa nemajú možnosť takýmto zvrátenostiam brániť. Toto ste spáchali, pán premiér. A v tomto prípade je to škoda vo výške 4 mld. eur a rozložená. To je na tom to pokrytecké a cynické, že je rozložená ako záťaž na všetkých ľudí a všetky firmy. Potom sa nečudujme, že nám firmy skučia, že majú drahú elektrinu. Samozrejme, že ju majú drahú, lebo Brhel má plné vrecko, lebo Brhel potom asi vás pozve na kávičku. Samozrejme, teda potom majú ľudia alebo firmy drahú elektrinu. Neotvoria fabriku tu, ale v Rumunsku, lebo tam nemajú pána Fica a pána Brhela, jednoducho nerobia kšefty. A čo je zároveň na tom zvrátené. Vy ste sa do toho ponáhľali, ale veľmi dobre ste zároveň vedeli, že dramaticky klesajú ceny fotovoltaických panelov, tým pádom ceny, ktoré vlastne vy by ste museli garantovať ako výkupné pre ľudí, ktorí postavia fotovoltaické elektrárne, do budúcna, že budú klesať a budete musieť menej prispievať, ale, nie, vy ste to rýchlo-rýchlo museli spáchať za prvej Ficovej vlády, lebo však možno tie voľby dopadnú zle a by sa nepreliali peniažky správnym smerom. Dnes tie výkupné ceny sú zlomok, nie sú ani pätina z toho, čo vy ste nasľubovali. Inak povedané, teda o tom, o čom hovorím, si vieme kúpiť, povedzme, elektrinu za 5 centov, vy ste to nasľubovali, prvé výkupné ceny tak boli 10-násobné. Dnešné tie výkupné ceny sú možno, áno, päťkrát nižšie, ako ste to nasľubovali vlastne vy. Čiže to, čo garantujeme tým, ktorí dnes postavia slnečnú elektráreň, veternú alebo podobnú, tak vlastne tie ceny sú dramaticky nižšie. Výrazne to je menej výhodné pre tých podnikateľov. Je jasné, že pán Brhel v tom už nepodniká, podnikal iba vtedy, kým to bolo pre neho výhodné, kým dostal avízo: „Chlapče, nachystaj sa, tuto treba nachystať takéto žiadosti a potom povedz, keď budeš nachystaný, potom spustíme ten projekt, podpíšeme a spravíme, zasypeš Slovensko slnečnými elektrárňami. Potom za pár rokov to predáš a u nás doma veľká ryža, podelíme sa, bude kávička a možno aj niečo iné, zostane možno aj na chleba.“ Čiže keď vy tu idete brániť túto zlodejinu za 4 mld. eur, ktorú vy ste tu vymysleli, vy ste vymysleli, vy ste si presadili návrh zákona, vy, vaša vláda to organizovala, srdcervúcimi vyjadreniami, ako vy budete vždy brániť a financovať baníkov na hornej Nitre, je to mimo misy, pán premiér, zase vedľa, zase odpútavanie pozornosti. Inak povedané, v pozícii premiéra keď takéto niekto niečo robí, tak jednoducho hrubo klame, nerobí nič viac, nič menej. Akosi záhadne ste sa zabudli vyjadriť pri tých štyroch kľúčových obvineniach SPP, asi preto, lebo tam už naozaj niet čo povedať. No jasné, že tam ste nemohli už nič povedať, lebo čo by ste tam povedali, že teda budete garantovať ľuďom teda ceny, že preto ste SPP kúpili? A aký rozdiel je teda v tom, že štát teraz bude vlastne ľuďom garantovať ceny a zároveň bude mať 60 mil. eur stratu v rukách, lebo teda ten podnik takú stratu generuje, ak by zobrali tých 60 mil. eur a dali by ste im to ako príspevok a nechali by ste to na súkromníka, nech má firmu so stratou, a tých 60 mil. by ste dali a rozdelili cielene, povedzme, chudobným, a nie všetkým, lebo takýmto spôsobom, áno, aj v tom vašom byte si budete kúriť za lacný plyn, ktorý si budete garantovať. Áno, máte 250 či 350 metrov štvorcových rozlohu bytu, zrejme kúrite plynom, elektrikou určite nekúrite. Tak, áno, takto to bude pre vás lacnejšie. K tomu nájmu, čo platíte, vy by ste možno, ak by ste to urobili po správnosti a tie peniaze, tých 60 mil. ročne rozdelili medzi chudobných, tak mali o 200 eur asi mesačne vyšší účet za plyn. Áno, chápem to, takto to pomôže vám, aj tomu pánovi Brhelovi, aj iným ostatným priateľom, možno aj teda poslancom strany SMER, možno vás oni na to nahovorili. Každopádne, ešte raz, na SPP to, čo ste spáchali, je doslova vlastizrada. Vy máte zodpovednosť za spravovanie štátneho majetku. Vy ho musíte spravovať so všetkou starostlivosťou náležitou. A vy ste mali možnosť, áno, okej, predali to a zle to predali, odkúpiť to späť od privatizérov, a mali ste dosť času na to, aby ste našli peniaze, za čo to kúpime, a aby ste urobili pre štát super výhodný biznis, investovať, požičať si od bánk 2,5 mld. pri našom úročení, ktoré štát má, by to bolo za percento, za dve percentá, a ročne ste mohli mať z toho výnos 300 miliónov. Pán premiér, viete počítať, čoho ste sa dopustili? Ešte raz, pán premiér, viete počítať, čoho ste sa dopustili? Áno, tie dve otázky boli jasné zo srandy. Ja viem, že viete veľmi dobre počítať. A toto ste mali veľmi dobre spočítané. Úmyselne ste podľa mňa takýmto spôsobom pripravili Slovenskú republiku o 300 mil. ročne. A ja som iba príklad povedal, počítajme desať rokov, že to bude, tak sú to 3 mld. Ale tam nie je dôvod si myslieť, že to nebude aj za 20 rokov. Ten podnik stále bude pravdepodobne hlavne teda prepravovať plyn z východu na západ, s Ukrajinou sa tie vzťahy asi nejako upravia, stále naďalej ten biznis s plynom robiť bude. Čiže aj za 20, aj za 30 rokov ten biznis zrejme v takomto rozsahu bude. A ja si myslím, že teraz keď budú najbližšie ekonomické výsledky Eustreamu a vlastne celej tej skupiny, ktorú ste takýmto spôsobom de facto nechali sprivatizovať druhýkrát, tak tie výsledky budú ešte lepšie. Takže nemusíme to násobiť desaťkrát, bol som teda akože fér. Dajme to násobené tridsaťkrát. Tak to je potom 9 mld., o ktoré ste pripravili Slovenskú republiku, ktoré mohli byť u nás doma, áno, takto to je u kamarátov. Pán premiér, toto je výsledok vašej práce. Veľmi smiešne ste mi pripadali vtedy s tým, a tak mi to pripadalo ako strela do vlastného kolena, že vyčítate tu opozícii. Teda neviete ničím iným zaujať pred komunálnymi voľbami, nejako vám dochádza dych, strácate invenciu či invenčnosť? A v tom akože naozaj pri tejto téme ja by som takýchto vecí sa nabudúce vyvaroval. To vás možno v tých mediálnych tréningoch neučili, ale akože dávať takúto zámienku opozícii, mám povedať, že teda naozaj ukradnúť milión eur z piešťanskej nemocnice, tak to je superinvenčnosť pred komunálnymi voľbami, teda to je supertéma zrejme pre vás pred komunálnymi voľbami. No gratulujem vám, a teda hovorím, to ma tak celkom zaujalo. Hovorili ste o tom, že dali ste vlastne opozícii dvoch podpredsedov Národnej rady, akí ste boli vy grandi. A ja konštatujem, veľmi radi by sme ako opozícia vám nechali tých dvoch podpredsedov, teda keď sa chcete zadrhnúť, majte štyroch podpredsedov, ale dovoľte nám, prosím vás, aspoň prerokovať naše návrhy zákonov. Je to naše ústavné právo. Je to naša práca. Je to naša povinnosť. Je to náš záväzok voči našim voličom. Dovoľte nám, prosím vás, aspoň prerokovať naše návrhy zákonov. My vieme, že nám ich neschválite, my vieme, že prinajlepšom ich odkopírujete a o tri mesiace ich predložíte vy a zrazu pri tom, kde ste hlasovali proti návrhu, už budete hlasovať zaň. Urobte si to tak, ale, prosím vás, keď na tomto to má stáť, že ste si povedali, že však dali ste nám dvoch podpredsedov a potom zákony si nemôžeme prerokovávať, tak si tých dvoch podpredsedov láskavo zoberte, nechajte si ich, zadrhnite sa nimi, ale dovoľte nám realizovať naše ústavné právo. Systematicky, hlavne teda za túto vec je zodpovedný, samozrejme, predseda parlamentu Paška, lebo to on organizuje, ale možno to je aj rozhodnutie vás všetkých v klube poslancov strany SMER. Ale systematicky nám neumožňujete, aby my sme si prerokovali to, na čo máme nárok. A tým pádom nám zabraňujete, aby sme si uplatnili naše ústavné právo. Čiže, pán premiér, tých podpredsedov si nechajte, keď to považujete za správne alebo teda považujete za niečo, čo nám nepatrilo. Nechajte si ich, zadrhnite sa nimi. Takisto ste sa tu vyjadrili ku kandidátovi na predsedu NKÚ. Však teda nájdite si ho, my vám ho zvolíme. A nebol nájdený? Možno nebol na základe nejakej všeobecnej zhody, ale tuším aj bol vlastne nájdený, aj párkrát sme tuším návrh na Krnáča predložili ako všeobecnú zhodu. Potom neviem, či návrh KDH, či to tiež bola alebo nebola všeobecná zhoda. Jednoducho našli sme, dali sme vám dvoch kandidátov minimálne. A prečo ste ich nezvolili? Takéto isté reči ste mali predtým. Ale potom no prečo sme ich nezvolili? Totiž vám jednoducho nevyhovovali, ste mali pripomienky, no ten a ten by bol asi pre vás nebezpečný. No tak hľadajte kandidáta, ktorý by asi zrejme vám išiel poruke a ktorý by nehrýzol. Je jasné, samozrejme, chápem to. Takého tam teraz máte. Potrebujete naťahovať čo najdlhšie toto obdobie. A nepotrebujete, aby sme my vlastne mohli nejakým spôsobom pozerať sa na prsty vašich starostov, primátorov, ktorých hlavne možno NKÚ by mal kontrolovať. Čiže to je opäť hrubá lož, hrubá demagógia, zavádzanie, klamstvo z pozície premiéra o to vážnejšie, keď veľmi dobre viete, že dávate si podmienku, že musí byť pre vás prijateľným. Dnes, alebo včera, pardon, ste to tu nepovedali, ale povedali ste iba: „Nájdite ho, my vám ho zvolíme.“ Čiže, dobre, ak by sme sa chytili toho, čo ste tu včera povedali, ak by ste si mali stáť za slovom, tak na ten post prvého kandidáta, ktoréhokoľvek, ktorého by sme predložili, tak by ste mali dodržať slovo, mali by ste zvoliť. Ale znova poviete, že nie je pre vás prijateľný. A necháte to tak bežať, ako to teraz momentálne je, lebo vám to veľmi dobre vyhovuje, lebo ako bol pán prezident de facto člen strany SMER, tak je pán Jasovský de facto člen strany SMER, tak vám to vyhovuje, nerobí vám problémy. Vy nepotrebujete nejaké kontrolné inštitúcie, božechráň, však vyhraj voľby a môžeš urobiť všetko. Pri ÚVO hovoríte toto: „Veď pani Táborskú ste nominovali vlastne vy, to je nominantka pani Radičovej.“ Pani Radičová nikdy tam pani Táborskú nenominovala. Vy ste ju oslovili, vy ste sa s ňou dohodli, vy ste sa dohodli na podmienkach, za akých ju tam nominujete. Aké tie podmienky boli, to nikto z nás nevie. Áno, je pravda, pani Táborská prešla konkurzom pani Radičovej, ale bolo by dramaticky iné, a to dúfam, že pochopíte, že ak by ju nominovala pani Radičová, ak by ju nominoval Robert Fico, ja verím, že ak by ju nominovala, tú istú osobu, pani Táborskú do tejto funkcie šéfky ÚVO, tak by jej nepovedala žiadnu podmienku. Jednoducho by ju vybrala a verila by v jej odbornosť a možno by ju práve poprosila o to: „Prosím vás, nič nekryte.“ O tomto som presvedčený v prípade pani Ivety Radičovej. V prípade Roberta Fica pri tej istej osobe nominovanej som presvedčený o tom, že tej osobe bolo povedané: „Toto sú podmienky, kedy vás tam dáme. Ak ich nesplníte, tak vás tam nedáme.“ A to nikto nevie. Čiže tváriť sa, že človek vybraný Radičovou, dosadený Ficom je to isté ako to, kebyže toho istého človeka tam dosadí Radičová, je hlúposť, je zvrátenosť. A vy veľmi dobre to viete. Ale to ste tu nespomenuli, lebo opäť vám to vyhovovalo ako zavádzanie a pre publikum to asi vyzeralo dobre. Áno, tým ľuďom, ktorí vás volia, zrejme takáto vaša argumentácia v jednom, druhom, piatom, desiatom prípade bohato stačí. Nepotrebujú rozmýšľať ďalej. Možno niektorí toho nie sú ani schopní, bohužiaľ. Keď vám pripadalo zvláštne alebo smiešne, alebo nemiestne obviňovanie z toho, že vlastne de facto SMER je organizovaná zločinecká skupina, ktorá tu vytvorila skorumpovaný systém, kde ste si vytvorili systém, ako získať moc, ako si tú moc uplatniť, ako zabezpečiť, aby vás nikto nekontroloval, a takýmto spôsobom dohadzovať kšefty alebo vyberať od miliónov ľudí po drobnom a rozdávať ich svojim pár vyvoleným, tak ja môžem tie dôvody zopakovať. Ale možno ešte na to dnes bude čas. To nebolo len o cétečku, to bolo aj o systéme, ktorý tu dlhodobo vytvárate. To je vidieť v prístupe k veciam, ako ich riešite, spomenul som tu nejaké stoly operačné v Nitre. Presne toto je ten systém, spáchate to, hodíte to na úrad, ktorý je spriaznený, kde máte svojho nominanta de facto, môžete hovoriť stokrát, že to je Radičovej nominant, je to váš nominant, príde vám odpoveď, všetko je v poriadku, vy poviete, všetko v poriadku. Áno, pre blbých toto stačí. Ako tu dneska Lojzo povedal, pre tých, čo seno žerú, toto stačí, samozrejme, tým argumentácia stačí, pre ľudí, ktorí rozmýšľajú a ktorí sa chcú pozrieť do hĺbky na to, ako ten systém, ktorý ste vytvorili, funguje, tak, áno, funguje presne tak, ako som to popisoval, funguje ako mafia. Má svoju hierarchiu, má svoje pravidlá, má svoje ciele, má svoje obete. Hovoríte, že nebola pravda, čo som tvrdil o eurofondoch, že Európska komisia de facto konštatovala, že nemáte schopnosť zabezpečiť efektívnu kontrolu čerpania eurofondov. A čo iné je to potom voči tomu, čo ste povedali vy, keď ste povedali, že bola vznesená pripomienka k auditu. A čo je audit? To je kontrola, kontrola čerpania eurofondov. Čiže, znova, vy veľmi dobre viete, že to je to isté, čo som povedal ja, čo ste povedali vy. Len pre tých jednoduchších to bude stačiť tak, ako ste to povedali vy. A nebudú tak rozmýšľať ďalej. Im stačí, že, áno, ten Matovič zase tam si aj pri tých eurofondoch, hajzel jeden opozičný, vymýšľal. Ale to je presne to isté. Ľudia, ak chcete rozmýšľať a chcete zistiť, kde je pravda, kontrola alebo audit je de facto jedno a to isté slovo. Kontrola čerpania eurofondov, audit čerpania eurofondov je to isté slovo. Čiže keď ja som hovoril o kontrole a premiér hovoril o audite, hovorili sme presne o tom istom. Čiže, znova, je to hrubá lož, keď je z pozície premiéra, je o to závažnejšia. Ja som v tom odôvodnení nespomenul také dve kauzičky, som si na ne spomenul, ktoré som vám určite spomenúť mal. A teda spomeniem vám ich dodatočne. A to sa týka Star EU a MH Developmentu. Pri Star EU mi to pripadalo presne tak s tým Richterom ako s tou Zmajkovičovou a Zvolenskou. Ja som hlboko presvedčený, že Richter to, to čo hovoril, nehovoril z vlastnej hlavy. Mal to od vás, pán premiér. A keď to nemal od vás priamo nadiktované, tak mal to od človeka, ktorému ste dovolili, aby mu to nadiktoval, ktorý ho má tak nabrífovať, aby teda porozprával tu niečo o pripravenosti firmy Star EU pomôcť pri čerpaní eurofondov. A keď aj by to takto nebolo, bolo to s vaším požehnaním. Pán premiér, vy ste na tom sneme, kde pán minister, vtedajší generálny tajomník, alebo neviem, ako ste to mali, strany SMER rozprával o pripravenosti firmy Star EU pomôcť pri čerpaní eurofondov. Vy ste tam osobne boli prítomný. Vy ako predseda strany, vy v tom čase ako premiér, predseda vlády Slovenskej republiky ste mali psiu povinnosť v momente zasiahnuť, povedať, neviem, ako sa volá Richter menom, to je jedno. (Reakcia z pléna.) Ako sa volá? (Reakcia z pléna.) Ján sa volá. Mali ste teda povedať vtedy: „Jano, neblbni, čo tu vyprávaš, to je korupcia, nerob hovadiny.“ A keď už toto by sa tam stalo a by ste ho tam nechceli sprdnúť pred všetkými, tak ste následne mali zabezpečiť všetko pre to, aby tá firma musela fungovať veľmi štandardným spôsobom vo verejných obstarávaniach. A vy ste vtedy zlyhali na plnej čiare. Vy ste dovolili, aby tá firma sa zúčastnila 70 súťaží a 70 súťaží vyhrala, ale nie preto, že by bola najlepšia, ale preto, lebo bola odporučená. A keď raz ten generálny tajomník za prítomnosti predsedu strany, predsedu vlády odporučí nejakú firmu, no chcel by som vidieť toho pikolíka zo strany SMER a zároveň starostu alebo primátora, ktorý si dovolí urobiť niečo, aby tá vyvolená, odporučená firma nevyhrala. Čiže vy ste v tomto prípade od začiatku tolerovali vytvorenie korupčného systému, lebo iba prezentovanie tejto firmy je vytváranie korupčného systému, a následne ste všetko urobili pre to, aby to nebolo odhalené, aby to prebehlo, aby to nebolo skontrolované. Tým pádom to spĺňa všetky parametre, ktoré som tu spomenul, o definícii zločineckej skupiny. Môžete sa vyhovárať, môžete sa tváriť, že vás to uráža, jednoducho vo všetkých parametroch toto konanie to spĺňa. A neurobíte s tým nič. Môžete naskakovať štyri metre, môžete sa schovávať za drevenú plentu, môžete sa vyhýbať mikrofónom, kamerám a môžete hovoriť a obviňovať ma tu, že tu niečo hovorím trestné, šťastie mám, že mám trestnoprávnu imunitu. Ja s tým nemám problém, hovoriť to aj vonku za dverami. Toto konanie napríklad v prípade tej firmy Star EU má všetky znaky zločineckej skupiny a konania v danej zhode, lebo na tom stretnutí, na tom sneme ste neboli vy dvaja s Richterom, vás tam bola kopa, následne v tých súťažiach bola kopa starostov a primátorov zo strany SMER a následne aj pri tej kontrole toho celého bola kopa ľudí od vás. Čiže boli ste skupina, bolo vás viac ako traja, konali ste v zhode za účelom trestného činu, lebo to, čo sa stalo je trestný čin. Je to manipulácia verejného obstarávania. A druhá kauza, MH Development. Zabili ste to tu z prvej, že teda, nie, o tomto sa rokovať nebude, pričom najkrajší bol dôvod, ktorý ste teda vyslovili do médií, lebo vy ste tam vlastne spustili interný audit. A výsledky toho interného auditu, keď tam nejaké pochybenia budú, posuniete Najvyššiemu kontrolnému úradu. A to má akú logiku? Čiže vy ste už viac ako Najvyšší kontrolný úrad? Čiže až potom bude môcť kontrolovať Najvyšší kontrolný úrad, až keď vy zistíte, že tam nejaké pochybenia boli? Jednoducho v momente, ak bolo takéto niečo, takéto pochybenia, ja neviem použiť na to slová normálne, no to je jedno, že on je schopný zaplatiť pokutu voči štátnej inštitúcii zo štátnych peňazí, jeho osobnú pokutu zaplatiť zo štátnych peňazí, tak tam mala byť okamžite kontrola, nie vaša, ktorá to, samozrejme, zametie pod koberec, ale, samozrejme, z Najvyššieho kontrolného úradu pod vedením určite opozičného nejakého človeka, nie vášho, ktorého tam teraz momentálne máte. Čiže, samozrejme, v tejto kauze nič sa nestane a všetko sa ututle a nič sa nestalo a všetko bolo zákonné, na to sme zvyknutí. Zákonné zlodejiny tu posväcujete už siedmy rok. Čiže to je toľko k MH Developmentu. A úplne na záver iba také. Ste hovorili, že: „Môžete sa tu smiať z bezplatného cestovného pre študentov a dôchodcov.“ Ja som sa nikdy z tých vecí nesmial. Mne sa zdá celkom zaujímavý nápad vyťažiť vlaky, ktoré v podstate financuje štát, zo 40 % posunúť to percento vyťaženosti možno na 60 – 70 %. A keď aj takýto spôsob k tomu prispeje, no a čo sa stane? Nevidím na tom nič zásadne zlé, vidím na tom iba pár vecí. Ste sociálna demokracia, nevidím dôvod, aby sme financovali vlaky zadarmo pre bohaté rodiny. Nevidím absolútne žiadny dôvod na to. Je aj pár bohatých dôchodcov, je aj kopa bohatých detí, bohatých študentov z bohatých rodín. Nevidím na to žiadny dôvod. Čiže nechápem, prečo robíte takúto vec aj pre týchto. To je jedna vec, čo mi vadí. A druhá, omnoho dôležitejšia vec je tu tá, že vy sa teraz idete tváriť, od 17. novembra ako ste pomohli dôchodcom a študentom. A tým, tej polovičke ďalších, ktorých obídete, ktorí jednoducho vo svojej obci a meste nemajú vlak, možno koľaje majú, ale ste im tam medzičasom zrušili linku, tak akým spôsobom pomôžete? Bude to iba tým, že budú mať pocit krivdy. Práve preto sme predložili na nasledujúcu schôdzu návrh zákona, ktorý by zabezpečil bezplatné autobusové spojenie po najbližšiu železničnú stanicu. Keď už ste sa rozhodli urobiť vlakové spojenia zadarmo, my vieme, že vás v tomto nezastavíme a osobne moje presvedčenie je také, že to je aj dobré opatrenie, ale potom už nesmiete krivdiť tým ľuďom, ktorí jednoducho vlakové spojenie vo svojej obci a meste nemajú. Sú to niektoré aj okresné mestá, ktoré ich nemajú, sú to niektoré celé okresy, ktoré ich nemajú vôbec, a sú aj okresy, ktoré nemajú ani koľajnice. Čiže v týchto okresoch, a zvyčajne sú to naozaj také tie slabšie regióny, kde ste porušili linky, je správne, aby aj tí ľudia, ktorí to nemôžu využiť, sa po najbližšiu železničnú zastávku tak mohli dostať autobusom. Som zvedavý, ako sa k tomu postavíte. Dopredu hovorím, vôbec mi nevadí, ak si ten návrh odkopírujete a o dva mesiace alebo aj o dva týždne ho predložíte sami. Len to urobte. A ešte jedna vlastne vec mi pri vlakoch zadarmo vadí. A to je to, že nepoviete ľuďom pravdu, že je to opäť iba polovičná pravda. Poviete: „Ľudia, vlaky máte zadarmo, ja som Ježiško, rozdávam, tu máte 13 mil. eur.“ Ale nepoviete: „Predtým som vám zobral 236 mil. eur, lebo som neznížil dépeháčku o percento, lebo som zrušil Radičovej zákon, a 265 mil. eur, lebo som zmenil daňové a odvodové zákony, 236 mil. plus 265 mil., milí občania, je 501 mil. eur. Tie som vám zobral. A z tohto, čo som vám zobral, ja ako Ježiško, vám teraz dám 13 mil. na vlaky zadarmo.“ Toto by bolo fér. Ale toto vy, pán premiér Slovenskej republiky, ste nikdy za sedem rokov, čo ste pri moci, nedokázali. Vy ste nikdy nedokázali povedať ľuďom, keď ste niečo im dávali, kto to v skutočnosti zaplatí. Nebolo to pri vianočných dôchodkoch, nie je to pri vlakoch zadarmo. A nebude to nikdy, tak ako som presvedčený, že nikdy sa nedokážete reálne postaviť korupcii, lebo jednoducho človek, ktorý povie, že pri verejnom obstarávaní keď sú rovnaké ponuky, samozrejme, uprednostní ich, takýto človek jednoducho si tu mierku alebo svoju vlastnú latku tolerovania korupcie postavil príliš, príliš nízko. Takže, pán premiér, toľko k vášmu vystúpeniu. Je mi naozaj ľúto, že bolo plné toľkých, toľkých lží. Je mi zároveň veľmi, veľmi ľúto, že z celého vystúpenia ste 90 % venovali vymenovávaniu niečoho, čo s dnešnou témou absolútne nesúviselo. Áno, aj predošlá vláda má na triku nejaké kauzy. Ale dnešná schôdza je o vás, pán premiér, o vašej vláde a o vašej schopnosti čeliť korupcii, o vašej schopnosti čeliť tomu, aby zo Slovenska bol skorumpovaný štát pod vaším vedením, vo vašom područí alebo v područí strany SMER – sociálna demokracia. O tomto bola schôdza. Vy ste sa tu 90 % času venovali veciam, ktoré s tým absolútne nesúviseli. Ani raz ste nespomenuli meno Paška. A to bolo na dnešnej schôdzi veľmi kľúčové. A myslel som si, že sa ho nebudete až toľko báť.